**ΠΕΡΙΛΗΨΗ**

**Σχέδιο 1ο Στάδιο: Το σχεδιασμένο**

1.1. **Προ-αναγνωστική φάση•** Παρατήρησε για ένα περίπου λεπτό το κείμενο, εστιάζοντας στην αναζήτηση πληροφοριών για το περιεχόμενο (θέμα, πομπός, δέκτης, σκοπός κτλ.) και τη μορφή του (κειμενικός τύπος)

.• Σε ποιες υποθέσεις καταλήγεις;

1.2. **Αναγνωστική φάση•** Ξεκίνα μία συνεχή ανάγνωση του κειμένου

.• Στο τέλος της ανάγνωσης κάθε παραγράφου σταμάτα και αναρωτήσου: Βγάζει νόημα αυτό που διαβάζεις; Μπορείς να το ξαναπείς με δικά σου λόγια, εστιάζοντας στις βασικές του λεπτομέρειες; Κατανοείς τη νοηματική σχέση όσων διαβάζεις με τα προηγούμενα;

• Αν οι απαντήσεις είναι θετικές, συνέχισε την ανάγνωση. Αν όχι, τότε προχώρα στο επόμενο στάδιο.

• Αναρωτήσου: σε ποιο σημείο έχασες τον ειρμό των σκέψεων του συγγραφέα; Επίστρεψε στο σημείο αυτό και προσπάθησε να ανακαλύψεις την αιτία του προβλήματος και να το επιδιορθώσεις.- Έχεις άγνωστες λέξεις / φράσεις; → Διάβασε ολόκληρο το απόσπασμα και προσπάθησε από τα συμφραζόμενα να κατανοήσεις το νόημά τους και να τις αντικαταστήσεις με άλλες που να φαίνονται ταιριαστές.

Έλεγξε ξανά το νόημα.- Έχασες τη συγκέντρωσή σου; → Διάβασε ξανά το απόσπασμα με μεγαλύτερη προσοχή.

- Διάβασες το συγκεκριμένο απόσπασμα πολύ βιαστικά; → Διάβασε ξανά το απόσπασμα πιο αργά και προσεκτικά.- Δεν κατανοείς τη νοηματική σχέση όσων μόλις διάβασες με προηγούμενα αποσπάσματα του κειμένου; → Διάβασε ξανά το προηγούμενο ή/και το επόμενο απόσπασμα και προσπάθησε να κατανοήσεις τη συλλογιστική πορεία του συγγραφέα.

Εντόπισε τους κειμενικούς δείκτες (π.χ. διαρθρωτικές λέξεις / φράσεις) που χρησιμοποιούνται από τον συγγραφέα ως μέσα εξασφάλισης της συνοχής και συνεκτικότητας του αποσπάσματος αυτού με τα προηγούμενα ή/και τα επόμενα.

- Δεν έχεις αρκετές προηγούμενες γνώσεις για να κατανοήσεις όσα διαβάζεις; → Προσπάθησε να ανακαλέσεις στη μνήμη σου τι σχετικό ξέρεις για το θέμα ή να σκεφτείς παραδείγματα από τις προσωπικές σου εμπειρίες.

- Δεν κατανοείς το οργανωτικό πρότυπο του κειμένου που διαβάζεις και επομένως δεν μπορείς να κάνεις βάσιμες υποθέσεις για τη συλλογιστική πορεία του συγγραφέα; → Προσπάθησε να ανακαλέσεις στη μνήμη σου παρόμοια κείμενα που έχεις διαβάσει και τον τρόπο με τον οποίο ήταν οργανωμένα. Χρησιμοποίησε τις γνώσεις σου για την οργάνωση της παραγράφου (π.χ. δομικά μέρη, τρόποι ανάπτυξης, μέσα συνοχής). Κάνε υποθέσεις για το οργανωτικό πρότυπο (διάγραμμα) που πιθανόν είχε σχεδιάσει ο συγγραφέας στο προσυγγραφικό του στάδιο.

• Έλεγξε ξανά την κατανόηση.

1.3. **Μετα-αναγνωστική φάση**

• Ποια /-ες δυσκολίες αντιμετώπισες κατά τη διάρκεια της ανάγνωσης;

• Με ποια / -ες στρατηγική / -ες την / τις αντιμετώπισες;

**2ο Στάδιο: Ο σχεδιασμός**

**1η Φάση: Εντοπισμός των θεματικών αξόνων**

• Εστίασε στοαπόσπασμα που ζητείται από την άσκηση ή που περιέχει τη ζητούμενη άποψη. Για την εστίαση αξιοποίησε τις πληροφορίες που εντόπισες από τη συνεχή ανάγνωση του κειμένου.• Αποδόμησε (αν χρειάζεται) τις παραγράφους του αποσπάσματος, ώστε να είναι ευκολότερα διαχειρίσιμες.

• Υπογράμμισε σε κάθε τμήμα λέξεις/ φράσεις - κλειδιά, που είτε αποτελούν βασικές ιδέες (αν η επιλεκτική περίληψη αναφέρεται σε απόσπασμα του κειμένου) είτε συγκροτούν τη ζητούμενη άποψη του συγγραφέα (αν η επιλεκτική περίληψη αναφέρεται σε συγκεκριμένη άποψη του κειμένου).

• Εντόπισε τους τρόπους με τους οποίους συνδέονται μεταξύ τους (συνοχή) οι πληροφορίες που εντόπισες.

**2η Φάση: Κατανόηση**

• Προσπάθησε να αναδιηγηθείς με τρόπο απλό και αναλυτικό τις πληροφορίες που εντόπισες σε κάθε απόσπασμα. Η φάση αυτή είναι «προγλωσσική», επομένως εστίασε στο περιεχόμενο της πληροφορίας και όχι στο πώς θα τη διατυπώσεις.

**3ο Στάδιο: Το ανασχεδιασμένο**

**1η Φάση: Συγγραφή του συνοπτικού κειμένου**

• Γράψε την περίληψή σου, τοποθετώντας στη θεματική της πρόταση το νοηματικό κέντρο. Εάν η επιλεκτική περίληψη εστιάζει σε άποψη του συντάκτη, το νοηματικό κέντρο περιλαμβάνεται στην εκφώνηση της άσκησης. Εάν όμως εστιάζει σε απόσπασμα, πρέπει να εντοπίσεις τη βασική (θέμα) και την κατευθυντήρια (θέση) ιδέα του αποσπάσματος αυτού.

• Τοποθέτησε στις λεπτομέρειες της περίληψής σου τα θεματικά κέντρα που εντόπισες στο προηγούμενο στάδιο.

**2η Φάση: Βελτίωση του κειμένου**

Διάβασε το κείμενό σου, εντοπίζοντας σφάλματα και αστοχίες. Αξιοποίησε τα κριτήρια αξιολόγησης που ακολουθούν:

• Περιεχόμενο: Περιέχει η περίληψή σου όλα τα θεματικά κέντρα που προβλέπονται από την άσκηση; Έχεις αποδώσει πιστά τη σκέψη του συγγραφέα;

• Οργάνωση: Έχεις πυκνώσει ικανοποιητικά τις απόψεις του κειμένου αναφοράς; Έχεις παραφράσει αποτελεσματικά, ώστε το συνοπτικό σου κείμενο να αποκτήσει εκφραστική αυτονομία; Ανταποκρίνεται το κείμενό σου στον πληροφοριακό χαρακτήρα του συνοπτικού λόγου; Έχει συνοχή το συνοπτικό σου κείμενο;• Γλώσσα: Είναι οι γλωσσικές σου επιλογές συμβατές αφενός με τον πληροφοριακό χαρακτήρα του συνοπτικού λόγου, αφετέρου με τους γραμματικούς κανόνες;

**3η Φάση: Αναστοχασμός**

• Ποιες ήταν οι δυσκολίες που αντιμετώπισες στα προηγούμενα στάδια;

• Ποιες στρατηγικές χρησιμοποίησες για την υπέρβασή τους; Ήταν αποτελεσματικές;